Rodný dom slávneho teplického rodáka nemôže prichýliť jeho výtvarné diela
Významný maliar, grafik a ilus-trátor Mikuláš Galanda (1895 – 1938), priekopník slovenského moderného umenia, je pravdepodobne najvýznamnejším teplickým rodákom. Keďže zomrel mladý, majetok, ktorý vlastnil, vrátane výtvarných diel, zdedila jeho manželka Mária. Tá zomrela vo veku 96 rokov v auguste roku 1999. Keďže nemali deti, galandovský rodný dom získalo vďaka Márii Galandovej mesto.
Hodnota niektorých Galandových diel sa v posledných rokoch vyšplhala v korunách na šesťciferné hodnoty. V Galandovom rodnom dome, ktorý získal štatút mestskej galérie, v súčasnosti však nie je ani jediné jeho dielo. Obyvatelia Turčianskych Teplíc sa na jednom z januárových zasadnutí mestského zastupiteľstva pýtali vedenia radnice, prečo je to tak. Nedostali ale odpoveď, ktorá by tento problém objasnila. Preto sme oslovili riaditeľku Turčianskej galérie v Martine Jarmilu Kováčovú, ktorá zodpovedá za spravovanie Galandových výtvarných diel, aby nám k vlastníctvu Galandových obrazov povedala viac.
"V prvom rade treba povedať, že Galandov rodný dom je majetkom mesta, ale jeho výtvarné diela sú vlastníctvom štátu a ich správca musí zabezpečiť ich odbornú evidenciu, ošetrovanie, uloženie v depozitných priestoroch, ochranu proti krádežiam a poškodenie pred vonkajšími vplyvmi, ako je napríklad uloženie kresieb v zásaditých papieroch a
v listovniciach a podobne. Tieto diela nemôžu zostávať v Galérii Mikuláša Galandu, lebo si vyžadujú špeciálne podmienky uskladnenia, vystavovania a ochrany, ktorú nemá Galéria M. Galandu v súčasnosti zabezpečenú. Neviem, či Galéria M. Galandu prakticky napĺňa štatút mestskej galérie a či má funkčný organizačný poriadok. Zo štatútu mestskej galérie vyplýva jej poslanie, ciele, vnútorná a vonkajšia funkcia. Pokiaľ viem, poslanie tejto galérie sa snažia naplniť iba externí spolupracovníci. Navonok by mala prezentovať ponuku výstav, zbierky artefaktov, ktoré súvisia so životom a dielom M. Galandu," povedala nám Jarmila Kováčová.
Teplická galéria, resp. Galandov dom potrebuje v prvom rade zabezpečiť elektronickým požiarnym a bezpečnostným systémom, kamerovým bezpečnostným systémom a minimálne dvoma pracovníkmi, ktorí sa počas výstavných hodín postarajú o ochranu diel. Po roku 2000 sa totiž množili krádeže umeleckých diel v slovenských galériách. Galandov rodný dom je pritom na okraji mesta a pri kúpeľnom parku, kadiaľ prechádza, alebo býva relatívne málo ľudí. Pri vstupe do tejto galérie chýbajú akékoľvek bariéry pred zlodejmi.
"Myslím si, že vhodným riešením pre Tepličanov v tejto situácii by bolo vystavovanie kópií Galandových diel na prízemí galérie. Tie sú pri súčasných technológiách reprodukovania prakticky na nerozoznanie od originálov. Prevoz originálov z Martina do Turčianskych Teplíc sa podľa našich skúseností neuskutočňoval na dostatočnej odbornej úrovni. Po ňom sme našli poškodené Galandove kresby a rozbité sklá, v ktorých boli diela zarámované. Turčianska galéria je ochotná pomôcť Turčianskym Tepliciam pri zabezpečení artefaktov súvisiacich s Galandovým životom, ale teplickej radnici v prvom rade chýbajú odborníci, najmä kurátor s patričným vzdelaním, ktorí by sa o takéto zbierky starali," dodala Jarmila Kováčová.
(gg)